Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την θέση της Κοινότητας σχετικά με τις ομάδες εργασίας που έχουν συσταθεί από τη συμφωνία συνεργασίας που συνάφθηκε μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας και περιέχονται στην ενδιάμεση συμφωνία για το εμπόριο και τα συναφή με το εμπόριο θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου,

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Βάσει του άρθρου 33 της συμφωνίας συνεργασίας μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας, η οποία άρχισε να ισχύει την 1η Ιανουαρίου 1998, έχει συσταθεί ένα συμβούλιο συνεργασίας. Το συμβούλιο συνεργασίας υιοθέτησε τον εσωτερικό του κανονισμό βάσει της απόφασης αριθ. 1/98 του Συμβουλίου συνεργασίας Ευρωπαϊκής Κοινότητας - Πρώην Γιουγκοσλαβικής Δημοκρατίας της Μακεδονίας της 20ης Μαρτίου 1998. Σύμφωνα με το άρθρο 36 της συμφωνίας συνεργασίας δημιουργήθηκαν ομάδες εργασίας για να επικουρούν το συμβούλιο συνεργασίας στην εκτέλεση των καθηκόντων του και για να προσδιοριστούν διαδικασίες λειτουργίας.

Η ενδιάμεση συμφωνία για το εμπόριο και για τα συναφή με το εμπόριο θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, η οποία συνάφθηκε για να συμβάλει στην πρόωρη έναρξη ισχύος των εμπορικών και συναφών διατάξεων της συμφωνίας σταθεροποίησης και σύνδεσης, άρχισε να ισχύει την 1η Ιουνίου 2001. Το άρθρο 37 της εν λόγω συμφωνίας προβλέπει ότι το συμβούλιο συνεργασίας θέτει σε εφαρμογή τα καθήκοντα που του έχουν ανατεθεί βάσει της συμφωνίας, κατά τον ίδιο τρόπο με εκείνον που ισχύει μέχρι σήμερα στο πλαίσιο της συμφωνίας συνεργασίας.

Τώρα που έχει αρχίσει να ισχύει η ενδιάμεση συμφωνία για το εμπόριο και για τα συναφή με το εμπόριο θέματα, η παρούσα δομή των ομάδων εργασίας δεν συμφωνεί πλήρως με τα καθήκοντα του συμβουλίου συνεργασίας. Για τον λόγο αυτό, προτείνεται μία προσαρμογή της δομής και του εσωτερικού κανονισμού των ομάδων εργασίας ούτως ώστε να αντικατοπτρίζονται καλύτερα οι διάφοροι τομείς που καλύπτει η ενδιάμεση συμφωνία.

Το άρθρο 7 παράγραφος 3 της προαναφερθείσας απόφασης αριθ. 1/98 του συμβουλίου συνεργασίας της 20ης Μαρτίου 1998, αναφέρει ότι το συμβούλιο συνεργασίας μπορεί οποιαδήποτε στιγμή να τροποποιεί την εντολή των ομάδων εργασίας και να θέτει τέλος στο έργο τους ή να προβαίνει στη σύσταση νέων ομάδων εργασίας.

Έχει γίνει διαβούλευση με τις αρχές της Πρώην Γιουγκοσλαβικής Δημοκρατίας της Μακεδονίας, οι οποίες αποδέχτηκαν την προτεινόμενη προσέγγιση.

Όπως αναφέρεται στο άρθρο 3 της απόφασης 97/831/ΕΚ του Συμβουλίου της 27ης Νοεμβρίου 1997 σχετικά με τη σύναψη της συμφωνίας συνεργασίας, η θέση την οποία λαμβάνει η Κοινότητα στο πλαίσιο του συμβουλίου συνεργασίας σχετικά με τους κανόνες των διαδικασιών του συμβουλίου συνεργασίας, εγκρίνονται από το Συμβούλιο το οποίο ενεργεί με ειδική πλειοψηφία κατόπιν προτάσεως εκ μέρους της Επιτροπής.

Για τον λόγο αυτό, ζητείται από το Συμβούλιο να εγκρίνει την πρόταση που επισυνάπτεται.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την θέση της Κοινότητας σχετικά με τις ομάδες εργασίας που έχουν συσταθεί από τη συμφωνία συνεργασίας που συνάφθηκε μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας και περιέχονται στην ενδιάμεση συμφωνία για το εμπόριο και τα συναφή με το εμπόριο θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου,

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη,

τη συνθήκη για την ίδρυση της Ευρωπαϊκής Κοινότητας,

το άρθρο 3 της απόφασης 97/831/ΕΚ του Συμβουλίου της 27ης Νοεμβρίου 1997 για τη σύναψη συμφωνίας συνεργασίας μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας [1]

[1] ΕΕ L 348, της 18.12.1997, σ. 1.

την πρόταση της Επιτροπής,

Εκτιμώντας τα παρακάτω:

(1) Τη συμφωνία συνεργασίας που έχει συναφθεί μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας [2] και η οποία άρχισε να ισχύει την 1η Ιανουαρίου 1998.

[2] ΕΕ L 348, της 18.12.1997, σ. 2.

(2) Το άρθρο 33 της εν λόγω συμφωνίας προβαίνει στη σύσταση ενός συμβουλίου συνεργασίας το οποίο εκδίδει τον εσωτερικό του κανονισμό.

(3) Το άρθρο 36 παράγραφος 1 της εν λόγω συμφωνίας προβλέπει τη σύσταση ομάδων εργασίας που θα επικουρούν το συμβούλιο συνεργασίας στην εκτέλεση των καθηκόντων του.

(4) Το άρθρο 36 παράγραφος 2 αναφέρει ότι οι λειτουργικές διαδικασίες αυτών των ομάδων εργασίας πρέπει να ορίζονται στον εσωτερικό κανονισμό του συμβουλίου συνεργασίας.

(5) Η ενδιάμεση συμφωνία για το εμπόριο και για τα συναφή με το εμπόριο θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, [3] άρχισε να ισχύει την 1η Ιουνίου 2001.

[3] ΕΕ L 124, της 4.5.2001, σ. 2.

(6) Το άρθρο 37 της εν λόγω συμφωνίας προβλέπει ότι το συμβούλιο συνεργασίας εκτελεί τα καθήκοντα τα οποία έχει αναλάβει βάσει αυτής της συμφωνίας κατά τον ίδιο τρόπο με εκείνον που ισχύει μέχρι σήμερα στο πλαίσιο της συμφωνίας συνεργασίας.

(7) Ο εσωτερικός κανονισμός του συμβουλίου συνεργασίας που έχει συσταθεί από τη συμφωνία συνεργασίας μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας, υιοθετήθηκε με την απόφαση αριθ. 1/98 του συμβουλίου συνεργασίας Ευρωπαϊκής Κοινότητας - Πρώην Γιουγκοσλαβικής Δημοκρατίας της Μακεδονίας της 20ης Μαρτίου 1998 [4].

[4] ΕΕ L 190, της 4.7.1998, σ. 48.

(8) Το άρθρο 7 παράγραφος 3 της εν λόγω απόφασης αναφέρει ότι το συμβούλιο συνεργασίας μπορεί, οποιαδήποτε στιγμή, να τροποποιεί την εντολή των ομάδων εργασίας και να θέτει τέλος στη λειτουργία τους ή να προβαίνει στη σύσταση νέων ομάδων εργασίας,

ΑΠΟΦΑΣΙΖΕΙ:

Άρθρο μόνο

Η θέση όσον αφορά τις ομάδες εργασίας που πρόκειται να υιοθετήσει η Κοινότητα στο πλαίσιο του συμβουλίου συνεργασίας που έχει συσταθεί από το άρθρο 33 της συμφωνίας συνεργασίας μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας, πρέπει να στηριχτεί στο σχέδιο απόφασης του συμβουλίου συνεργασίας που επισυνάπτεται στην παρούσα απόφαση.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΑΠΟΦΑΣΗ ΑΡΙΘ. 2/2002 ΤΟΥ ΣΥΜΒΟΥΛΙΟΥ ΣΥΝΕΡΓΑΣΙΑΣ ΕΥΡΩΠΑΪΚΗΣ ΚΟΙΝΟΤΗΤΑΣ - ΠΡΩΗΝ ΓΙΟΥΓΚΟΣΛΑΒΙΚΗΣ ΔΗΜΟΚΡΑΤΙΑΣ ΤΗΣ ΜΑΚΕΔΟΝΙΑΣ

της ...

για την τροποποίηση του εσωτερικού του κανονισμού

(.../.../...)

ΤΟ ΣΥΜΒΟΥΛΙΟ ΣΥΝΕΡΓΑΣΙΑΣ,

Έχοντας υπόψη,

τη συμφωνία συνεργασίας μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας και ιδίως το άρθρο 33 και 36,

την ενδιάμεση συμφωνία για το εμπόριο και τα συναφή με το εμπόριο θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, και ιδίως το άρθρο 37,

Τον εσωτερικό κανονισμό του συμβουλίου συνεργασίας που συστάθηκε από τη συμφωνία συνεργασίας μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας και ιδίως το άρθρο 7,

Εκτιμώντας τα ακόλουθα:

(1) Η συμφωνία συνεργασίας μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας άρχισε να ισχύει την 1η Ιανουαρίου 1998.

(2) Η ενδιάμεση συμφωνία για το εμπόριο και τα συναφή με το εμπόριο θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, άρχισε να ισχύει την 1η Ιουνίου 2001.

(3) Ο εσωτερικός κανονισμός του συμβουλίου συνεργασίας που συστάθηκε από τη συμφωνία συνεργασίας μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας υιοθετήθηκε με την απόφαση αριθ. 1/98 του συμβουλίου συνεργασίας Ευρωπαϊκής Κοινότητας - Πρώην Γιουγκοσλαβικής Δημοκρατίας της Μακεδονίας της 20ης Μαρτίου 1998.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Το παράρτημα της απόφασης αριθ. 1/98 του συμβουλίου συνεργασίας Ευρωπαϊκής Κοινότητας - Πρώην Γιουγκοσλαβικής Δημοκρατίας της Μακεδονίας της 20ης Μαρτίου 1998, αντικαθίσταται από το κείμενο που περιέχεται στο παράρτημα της παρούσας απόφασης.

Έγινε στις ......, στις ...

Για το συμβούλιο συνεργασίας

Ο Πρόεδρος

ΠΑΡΑΡΤΗΜΑ

ΟΜΑΔΑ ΕΡΓΑΣΙΑΣ ΓΙΑ ΘΕΜΑΤΑ ΟΙΚΟΝΟΜΙΚΟΥ ΚΑΙ ΔΗΜΟΣΙΟΝΟΜΙΚΟΥ ΧΑΡΑΚΤΗΡΑ

Αρμοδιότητες

1. Οι γενικοί στόχοι της ομάδας εργασίας είναι η εξέταση των οικονομικών εξελίξεων και πολιτικών καθώς και η παρακολούθηση και η από κοινού ανάλυση της οικονομικής, τεχνικής και δημοσιονομικής συνεργασίας σύμφωνα με το άρθρο 4, 10 και 11 της συμφωνίας συνεργασίας μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας και τα άρθρα 31 και 32 της ενδιάμεσης συμφωνίας για το εμπόριο και τα συναφή με το εμπόριο θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, με στόχο να συμβάλει στην οικονομική ανάπτυξη της Πρώην Γιουγκοσλαβικής Δημοκρατίας της Μακεδονίας και να ενισχύσει τους οικονομικούς δεσμούς μεταξύ της Πρώην Γιουγκοσλαβικής Δημοκρατίας της Μακεδονίας και της Ευρωπαϊκής Κοινότητας.

2. Η ομάδα εργασίας είναι κυρίως επιφορτισμένη με τους ακόλουθους ειδικούς τομείς:

- μακροοικονομική εξέλιξη και πολιτικές στην Ευρωπαϊκή Κοινότητα και στην Πρώην Γιουγκοσλαβική Δημοκρατία της Μακεδονίας.

- διαρθρωτικές μεταρρυθμίσεις, συμπεριλαμβανομένης της μεταρρύθμισης του δημοσιονομικού τομέα.

- ανάπτυξη μικρομεσαίων επιχειρήσεων και επιχειρηματικής δράσης.

- διευκόλυνση και σταδιακή ελευθέρωση της κίνησης κεφαλαίων.

- στατιστικά συστήματα.

ΟΜΑΔΑ ΕΡΓΑΣΙΑΣ ΓΙΑ ΘΕΜΑΤΑ ΓΕΩΡΓΙΑΣ ΚΑΙ ΑΛΙΕΙΑΣ

Αρμοδιότητες

1. Ο γενικός στόχος της ομάδας εργασίας είναι η εξέταση των γεωργικών προϊόντων, των μεταποιημένων γεωργικών προϊόντων και των προϊόντων αλιείας. Η ομάδα εργασίας παρακολουθεί την εφαρμογή των υποχρεώσεων των μερών στους τομείς αυτούς και διεξάγει από κοινού ανάλυση της συνεργασίας στον τομέα της γεωργίας σύμφωνα με τα άρθρα 6 έως 9 της συμφωνίας συνεργασίας μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας και τα άρθρα 11 έως 17, τα παραρτήματα III, IV, V και το πρωτόκολλο 3 της ενδιάμεσης συμφωνίας για το εμπόριο τα συναφή με το εμπόριο θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, καθώς και σύμφωνα με το πρωτόκολλο για τον οίνο.

2. Η ομάδα εργασίας θα ασχολείται ιδίως με τα ακόλουθα επιμέρους θέματα:

- με την εξέταση προβλημάτων που αφορούν την ανάπτυξη του γεωργικού τομέα, τη γεωργική πολιτική καθώς και την αγροτική ανάπτυξη στην Πρώην Γιουγκοσλαβική Δημοκρατία της Μακεδονίας και στην Ευρωπαϊκή Κοινότητα.

- με τα μεταποιημένα γεωργικά προϊόντα.

- με την αλιεία και την υδατοκαλλιέργεια.

- με κτηνιατρικά και φυτοϋγειονομικά θέματα και με την εξέταση των δυνατοτήτων ανάπτυξης της συνεργασίας στον τομέα αυτό.

- με την επισιτιστική ασφάλεια.

ΟΜΑΔΑ ΕΡΓΑΣΙΑΣ ΓΙΑ ΘΕΜΑΤΑ ΕΣΩΤΕΡΙΚΗΣ ΑΓΟΡΑΣ ΚΑΙ ΑΝΤΑΓΩΝΙΣΜΟΥ

Αρμοδιότητες

1. Ο γενικός στόχος της ομάδας εργασίας είναι η εξέταση της νομοθετικής μεταρρύθμισης στην Πρώην Γιουγκοσλαβική Δημοκρατία της Μακεδονίας. Η ομάδα εργασίας ορίζει τις προτεραιότητες, εντοπίζει τις πολιτικές και παρακολουθεί και αναλύει την προσέγγιση της νομοθεσίας στην Πρώην Γιουγκοσλαβική Δημοκρατία της Μακεδονίας προς την κοινοτική νομοθεσία σύμφωνα με το άρθρο 68 της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, και σύμφωνα με τα άρθρα 33 έως 35 της ενδιάμεσης συμφωνίας για το εμπόριο και τα συναφή με το εμπόριο θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου.

2. Η ομάδα εργασίας ασχολείται με τη βαθμιαία προσέγγιση της νομοθεσίας της Πρώην Γιουγκοσλαβικής Δημοκρατίας της Μακεδονίας με το κοινοτικό κεκτημένο στους τομείς που συνδέονται με την εσωτερική αγορά, ιδίως στους εξής συγκεκριμένους τομείς:

- ανταγωνισμός και κρατικές ενισχύσεις.

- δικαιώματα πνευματικής, βιομηχανικής και ιδιωτικής ιδιοκτησίας.

- δημόσιες συμβάσεις.

- εταιρικό δίκαιο.

- λογιστική.

- προστασία των δεδομένων.

- τυποποίηση, πιστοποίηση, διαπίστωση της συμμόρφωσης και επιτήρηση της αγοράς.

- προστασία του καταναλωτή.

ΟΜΑΔΑ ΕΡΓΑΣΙΑΣ ΓΙΑ ΤΟ ΕΜΠΟΡΙΟ και ΓΙΑ ΤΑ ΠΡΟΪΟΝΤΑ ΣΙΔΗΡΟΥ ΚΑΙ ΧΑΛΥΒΑ, ΓΙΑ ΤΑ ΤΕΛΩΝΕΙΑ ΚΑΙ ΤΗ ΦΟΡΟΛΟΓΙΑ

Αρμοδιότητες

1. Οι στόχοι της ομάδας εργασίας είναι η συζήτηση και η παρακολούθηση όλων των θεμάτων που συνδέονται με την εμπορική πολιτική καθώς και με τη συνεργασία σε τελωνειακά θέματα, σύμφωνα με το άρθρο 2 έως 10, 18 έως 30 και 36, τα παραρτήματα 1 και 2 και τα πρωτόκολλα 1, 2, 4 και 5 της ενδιάμεσης συμφωνίας για το εμπόριο και τα συναφή με το εμπόριο θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου.

2. Η ομάδα εργασίας θα ασχολείται ιδίως με τα ακόλουθα επιμέρους θέματα:

- ελεύθερη κυκλοφορία των προϊόντων: παρακολούθηση της εφαρμογής των υποχρεώσεων των μερών και συζήτηση σχετικά με τις δυσκολίες που ενδέχεται να προκύψουν στο εμπορικό σύστημα για τα βιομηχανικά προϊόντα, συμπεριλαμβανομένων των κλωστοϋφαντουργικών προϊόντων και των προϊόντων σιδήρου και χάλυβα.

- εμπορικές πτυχές των δικαιωμάτων πνευματικής, βιομηχανικής και εμπορικής ιδιοκτησίας.

- εμπορικές πτυχές των δημόσιων συμβάσεων.

- εμπορικές πτυχές της τυποποίησης, της πιστοποίησης, της αξιολόγησης της πιστότητας και της επιτήρησης της αγοράς.

- τελωνειακή συνεργασία και συζήτηση σχετικά με όλα τα θέματα που συνδέονται με την εφαρμογή των κανόνων καταγωγής, και, ανάλογα με την περίπτωση, σχετικά με το πρωτόκολλο για την αμοιβαία συνδρομή, την ρήτρα για την καταπολέμηση της απάτης και για οποιοδήποτε άλλο θέμα σχετίζεται με την εφαρμογή τελωνειακών καθεστώτων.

- ανταλλαγή πληροφοριών σχετικά με τη συμβατότητα και τις εξελίξεις στον τομέα της φορολογίας.

3. Για την εφαρμογή του πρωτοκόλλου 2 σχετικά με τα προϊόντα σιδήρου και χάλυβα της ενδιάμεσης συμφωνίας για το εμπόριο και τα συναφή με το εμπόριο θέματα μεταξύ της Ευρωπαϊκής Κοινότητας, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, η παρούσα ομάδα εργασίας συγκαλείται ως "ομάδα επαφών για τα προϊόντα σιδήρου και χάλυβα".